Rooftog by diamanthandelaar gefnuik(Argieffoto: SA Polisie) Altesaam 11 verdagtes, onder wie twee polisiebeamptes, is vasgetrek nadat die polisie hulle voorgekeer het kort voordat hulle glo op ŉ diamanthandelaar in Bryanston, Johannesburg, wou toeslaan. Kol. Brenda Muridili, polisiewoordvoerder, het gesê die polisie se misdaadintelligensie-eenheid het inligting oor die beoogde rooftog ontvang. Lede van dié eenheid, saam met lede van private veiligheidsmaatskappye, die metropolisie, die polisie se blitspatrollie, honde-eenheid, taktiese reaksie-eenheid én die taakmag het die betrokke perseel Saterdag van vroegmiddag op ŉ afstand dopgehou. Teen omstreeks 20:30 het die span drie voertuie, ook ŉ gemerkte polisiebakkie, die perseel sien nader. “Die verdagtes het uit die voertuie geklim en die polisie het nader beweeg, waarna die verdagtes op hulle losgebrand het. Die polisie het teruggevuur en uiteindelik 11 verdagtes, twee van hulle met skietwonde aan hul bene, in hegtenis geneem,” het Muridili gesê. “Nie een van die spanlede is beseer nie, maar drie polisievoertuie is vol gate geskiet.” Die polisie het ook beslag gelê op drie vuurwapens – ŉ geweer en twee pistole – asook op die polisiebakkie en nog ŉ voertuig. Muridili het gesê die verdagtes verskyn Dinsdag in die Randburg-landdroshof op aanklag van sameswering om te roof, poging tot moord, die besit van ongelisensieerde vuurwapens en ammunisie, die besit van vermoedelik gesteelde voertuie en die gebruik van ŉ voertuig sonder die eienaar se toestemming. Die polisiebeamptes wat in hegtenis geneem is, is ŉ speursersant van Kempton Park en ŉ administrasieklerk van Springs verbonde aan die polisie se eenheid vir gesinsgeweld, kinderbeskerming en seksuele misdrywe. Hulle sal ook aan interne tugstappe onderwerp word. Dieselfde ondersoekspan was ook Vrydag verantwoordelik vir die inhegtenisneming van vier verdagtes wat vermoedelik deel is van ŉ sindikaat wat koeriers teiken. Die vuurwapens waarop beslag gelê is, sal vir forensiese toetse gestuur word om te bepaal of dit tydens ander misdade gebruik is.